Britse Leeus wen op 'n drafstap | Netwerk24
Deur Stephen Nell 03 Julie 2021 20:17
Vir 'n beter begin as dié kon Warren Gatland, afrigter van die Britse en Ierse Leeus, beswaarlik gevra het.
Die Wallieser Josh Adams het 'n droombegin aan die Britse en Ierse Leeus se toer in Suid-Afrika gehad, met vier drieë teen Johannesburg se Leeus. Foto: Getty Images
Sy span het Suid-Afrika se Leeus nie net gemaklik geklop nie, maar sommer behoorlik op Ellispark afgeransel. Die besoekers het agt drieë – vier daarvan deur die vleuel Josh Adams – gedruk in hul oorwinning van 56-14.
Het die besoekers meer berekende rugby gespeel kon die telbord straks slegter gelyk het vir die tuisspan, maar dit het vir die Britse Leeus duidelik meer daaroor gegaan om goeie samespel met die bal in die hand te vestig. Dit het soms daartoe gelei dat hulle van diep in hul eie gebied gehardloop het. Die teenstand was egter van só 'n aard dat daardie besluite nie in hul gesigte ontplof het nie.
Die Leeus verdien wel krediet vir hul spel in die eerste helfte. Hulle was ná sewe minute reeds met 0-14 agter, maar het daarna deur sterk voorspelerspel vasgeskop.
Francke Horn, hul agtsteman, het x-faktor gewys met 'n skeppende hand in Vincent Tshituka en Rabz Maxwane se drieë.
Maar wat die besoekers betref was dit 'n geval van hoe later hoe kwater. Ná 'n uur het die blitsige tempo waarteen hulle gespeel het 'n tol op die Leeus geëis en het die drieë al hoe makliker gekom.
Daar was heelwat uitblinkers onder die toerspan wat vir Gatland stof tot nadenke sou gegee het.
Stuart Hogg, die heelagter en kaptein, was baie skerp op die aanval en die losskakel, Finn Russell, het die toutjies slim getrek.
Voorlangs het Maro Itoje weereens herinner waarom hy as een van die voorste slotte in wêreldrugby gereken word. Hy het hom in die lynstane laat geld en het oral op die veld opgeduik.
Die senterpaar van Owen Farrell en Chris Harris het ook goed gevaar en dit gaan interessant wees wanneer Gatland hulle teen die Iere Bundee Aki en Robbie Henshaw opweeg.
Farell het soos gewoonlik ook goed geskop en al agt die Leeus se drieë verdoel.
Britse en Ierse Leeus 56 (21): Drieë: Louis Rees-Zammit, Hamish Watson, Ali Price, Josh Adams (4), Gareth Davies. Doelskoppe: Owen Farrell (8).